Springbokke gegroet: ‘M**r hulle dood’Fikile Mbalula, minister van sport, groet die Springbokke voor hulle na Engeland vertrek vir die Wêreldbeker 2015 Foto: @springboks, Twitter Fikile Mbalula, minister van sport en ontspanning, en ŉ groot skare het die Springbokke Vrydagaand by Montecasino in Johannesburg gegroet voor hulle na Engeland vertrek vir die Wêreldbeker. Mbalula het ŉ eenvoudige boodskap gehad vir die Springbokke. “As julle nie met die trofee terugkom nie, gaan julle my nie by OR Tambo sien nie. Maar as julle met die trofee terugkom, sal ons in ons duisende opdaag,” het hy aan die 31 rugbyspelers gesê. “Gaan Engeland toe, m**r hulle dood, bl*ksem hulle, só sê die minister van sport,” het Mbalula in Afrikaans gesê. Hy het die span verseker die nasie ondersteun hulle ten volle. “Gaan na Engeland en verteenwoordig ons land. Maak ons trots. Staan vir dit wat julle weet wie julle is. Vee die trane van hierdie nasie af. Ons is wenners danksy die Springbokke. Ons glo in hierdie span. Ek sê aan Suid-Afrika, swart en wit, pers en goud moet agter die Springbokke staan.” Mark Alexander, adjunkpresident van die Suid-Afrikaanse rugby-unie (Saru), het ook gesê die hele land moet die Springbokke ondersteun. “Hierdie span dra die hoop en drome van die nasie. Julle weet waarlik wat dit beteken om groen en goud met trots te dra. Ons sal ons ongekende steun aan hulle bewys,” het Alexander gesê. Gert Oosthuizen, adjunkminister van sport en ontspanning, het gesê hy glo Suid-Afrika sal met die hoogste prys terugkeer. “Namens die presidensie van Suid-Afrika bedank ons julle dat almal agter die Springbokke verenig. Ons glo julle gaan die Webb Ellis-trofee terugbring waar dit hoort,” het hy gesê.